**G U V E R N U L R O M Â N I E I**

****

**ORDONANȚĂ DE URGENȚĂ**

**pentru completarea alin. (2) al art. 1 din Legea serviciilor comunitare de utilităţi publice nr. 51/2006, precum și pentru aprobarea unor măsuri** **privind proiectele de mediu cu finanțare din fonduri externe nerambursabile și pentru** **reglementarea serviciului public inteligent alternativ pentru procesarea apelor uzate menajere**

Având în vedere faptul că serviciile publice de alimentare cu apă și canalizare alături de serviciile de modernizare de a drumurilor sau de racordare la rețeaua inteligentă de distribuție a gazelor naturale fac parte din categoria serviciilor publice de bază care angajează România și localitățile urbane pe drumul ireversibil al modernizării și creșterii standardelor de locuit,

Luând în considerare faptul că proiectele de infrastructură de alimentare cu apă și canalizare a localităților urbane și rurale au sursa de finanțare asigurată din fonduri externe nerambursabile, respectiv în cadrul Programului Operațional Infrastructură Mare, în perioada de programare 2014-2020, în cadrul acestor proiecte de alimentare cu apă și canalizare fiind asigurată atât finanțarea pentru alimentarea cu apă a localităților cu un număr de peste 50 de locuitori, cât și racordul la rețeaua de canalizare pentru aglomerările urbane cu un număr de peste 2.000 locuitori echivalenți,

Întrucât perioada de implementare a proiectelor de infrastructură de alimentare cu apă și canalizare a localităților urbane și rurale sprijinite prin POIM 2014-2020 se încheie la data de 31 decembrie 2023, iar pentru încadrarea în aceasta beneficiarii trebuie să organizeze procedurile de achiziție publică pentru selectarea operatorilor economici în vederea executării lucrărilor pentru extinderea/reabilitarea sistemului de alimentare cu apă și canalizare și să asigure implementarea proiectelor într-o perioadă relativ scurtă, pentru a evita suportarea de costuri neeligibile de la bugetul de stat ca urmare a nefinalizării proiectelor,

Dat fiind faptul că o parte dintre localități nu au, în prezent, servicii de canalizare întrucât nu au îndeplinit condițiile de racordare prevăzute de reglementările europene privind accesarea de fonduri externe nerambursabile și, astfel, nu s-a putut asigura o implementare unitară a proiectelor cu finanțare din fonduri externe nerambursabilă existând situații în care anumite sate din structura administrativ teritorială a unei comune nu au fost racordate la rețeaua de canalizare,

Ținând cont de multiplele probleme în asigurarea serviciilor de alimentare cu apă și canalizare în special în zona localităților rurale în care gospodării sau chiar străzi din interiorul localităților nu sunt racordate la rețeaua de canalizare,

Luând în considerare termenul de conformare al României la cerințele directivei de apă, și la cerințele de tratare a apelor uzate pentru localități cu peste 10.000 locuitori echivalenți, respectiv anul 2018.

Având în vedere că, în aceste condiții, România poate risca infringement pentru neconformarea la directivele europene în domeniu, respectiv pentru neasigurarea serviciilor de apă și canalizare destinate populației,

În considerarea faptului că elementele sus menționate vizează interesul public și strategic, fiind o prioritate a Programului de guvernare și constituind o situație de urgență și extraordinară, a cărei reglementare nu poate fi amânată, pentru a nu genera întârzieri în implementarea proiectelor de infrastructură de apă-canalizare cu impact asupra gradului de absorbție a fondurilor externe nerambursabile alocate României,

În temeiul art. 115 alin. (4) din Constituția României, republicată,

Guvernul României adoptă prezenta **ordonanță de urgență**.

**CAPITOLUL I**

**Aprobarea unor măsuri privind proiectele de mediu cu finanțare din fonduri externe nerambursabile**

**Art. 1.** - La articolul 1 alineatul (2) din Legea serviciilor comunitare de utilităţi publice nr. 51/2006, republicată în Monitorul Oficial al României, Partea I nr. 121 din 5 martie 2013, cu modificările și completările ulterioare, după litera b) se introduce o nouă literă, litera b1), cu următorul cuprins:

,,b1) procesarea apelor uzate menajere printr-un serviciu public inteligent alternativ;”

**Art. 2**. Legea serviciului de salubrizare a localităţilor nr. 101/2006, republicată în Monitorul Oficial al României, Partea I nr. 658 din 8 septembrie 2014, cu modificările și completările ulterioare, se completează după cum urmează:

1. La articolul 2, după alineatul (1) se introduce un nou alineat, alineatul (11), cu următorul cuprins:

,,(11) Prin excepţie de la prevederile art. 89 alin. (1) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare, sectoarele municipiului București au dreptul ca, în limitele competenţei autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară având ca scop serviciul de salubrizare a localităţilor”.

2. La articolul 2, după alineatul (2) se introduc trei noi alineate, (21) - (23), cu următorul cuprins:

,,(21) Asociaţiile de dezvoltare intercomunitară având ca scop serviciul de salubrizare se finanţează prin contribuţii din bugetele locale ale unităţilor administrativ-teritoriale/ subdiviziunilor administrativ teritoriale membre, precum şi din alte surse, în condiţiile legii.

(22) Adunarea generală a asociaţiei de dezvoltare intercomunitară având ca scop serviciul de salubrizare este formată din reprezentanţii tuturor unităţilor administrativ-teritoriale / subdiviziunilor administrativ teritoriale asociate.

(23) Sectoarele municipiului București sunt reprezentate de drept în adunările generale ale asociaţiilor de dezvoltare având ca scop serviciul de salubrizare de către primari. Primarii pot delega calitatea lor de reprezentanţi ai unităţilor administrativ-teritoriale în adunările generale viceprimarilor, administratorilor publici, precum şi oricăror alte persoane din aparatul de specialitate al primarului sau din cadrul unei instituţii publice de interes local.”

3. La articolul 2 alineatul (4), după punctul 4 se introduce un nou punct, punctul 5, cu următorul cuprins:

,,5. asociaţie de dezvoltare intercomunitară având ca scop serviciul de salubrizare - asociaţia de dezvoltare intercomunitară având ca obiectiv înfiinţarea, organizarea, reglementarea, finanţarea, exploatarea, monitorizarea şi gestionarea în comun a serviciului de salubrizare pe raza de competenţă a unităţilor administrativ-teritoriale/subdiviziunilor administrativ teritoriale membre, precum şi realizarea în comun a unor proiecte de investiţii publice de interes zonal ori regional destinate înfiinţării, modernizării şi/sau dezvoltării, după caz, a sistemului de salubrizare aferent acestui serviciu”.

**Art. 3. (1)** Se aprobă suportarea din bugetul de stat prin bugetul ordonatorului principal de credite Ministerul Fondurilor Europene, în limita creditelor bugetare aprobate cu această destinație, a sumelor reprezentând diferența dintre procentul veniturilor nete aferent proiectelor aprobate prin Decizie a Comisiei Europene și rata forfetară de 6% stabilită pentru proiectele de apă-canalizare cu finanțare din fonduri externe nerambursabile pentru operatorii regionali de de apă și canalizare care operează rețele de apă și canalizare pe raza unității administrativ teritoriale a județelor: Timiș, Galați, Alba, Cluj, Sălaj.

(2) Se mandatează Ministerul Fondurilor Europene, în calitate de Autoritate de Management pentru Programul Operațional Infrastructură Mare, să încheie acte adiționale prin acordul părților, la contractele de finanțare existente pentru sumele reprezentând diferența de taxă forfetară prevăzută la alin.(1).

(3) Diferențele de sume menționate la alin.(1) se suportă pe toată durata de implementare a proiectelor de infrastructură de apă-canalizare astfel cum este prevăzut în contractul de finanțare încheiat conform legii.

# **Art. 4.** Rezervele de implementare prevăzute de art.1 alin.(1) din Ordonanța de urgență nr. 101/2020 privind unele măsuri pentru implementarea proiectelor cu finanțare din fonduri europene în vederea evitării riscului de dezangajare pentru perioada de programare 2014-2020 se pot utiliza de către operatorii regionali de apă și canalizare inclusiv pentru situațiile neprevăzute care sunt determinate de creșterea costurilor la materiale și/sau manoperă pe durata de implementare a proiectelor de infrastructură de apă-canalizare, cu respectarea dispozițiilor legale privind stabilirea rezervelor de implementare, cuprinderea acestora în devizele generale de investiții precum și utilizarea lor.

**Art. 5.** (1)Comunele care îndeplinesc condițiile pentru racordul la rețeaua de alimentare cu apă și/sau rețeaua de canalizare dar care nu au fost cuprinse inițial în proiectele de alimentare cu apă și canalizare ale operatorii regionali de apă și canalizare care își desfășoară activitatea pe raza unităților administrativ teritoriale pot beneficia de asistență tehnică și pot depune cereri de finanțare prin intermediul operatorului regional pentru accesare de fonduri externe nerambursabile în cadrul Programului Operațional Infrastructură Mare dacă îndeplinesc cumulativ următoarele condiții la data depunerii cererii de finanțare:

a) sunt membre ale unei asociații de dezvoltare intercomunitară de utilități publice pentru serviciul de apă și canalizare;

b) operatorul regional de apă și canalizare, către care a fost delegată operarea serviciului, acceptă preluarea investiției în operare după finalizarea acesteia conform contractului de finanțare încheiat;

(2) Ministerul Fondurilor Europene, în calitate de Autoritate de Management pentru Programul Operațional Infrastructură Mare ia toate măsurile legale ce se impun cu respectarea de legislației europene aplicabile pentru includerea la finanțare din fonduri externe nerambursabile a proiectelor de alimentare cu apă și canalizare pentru unitățile administrativ teritoriale prevăzute la alin.(1).

(3) Beneficiarii Programului Operațional Infrastructură Mare 2014-2020 pot include aglomerările ce nu au făcut obiectul aprobării de către Comisia europeană, precum și extinderile și reabilitările rețelelor de apă și apă uzată, pentru care cheltuielile aferente nu îndeplineau, la data transmiterii Studiului de Fezabilitate către autoritatea de management sau a depunerii aplicației de finanțare, condițiile de eligibilitate sau pentru care suportarea cheltuielilor a fost asumată de către beneficiari, în listele de investiții, cu asigurarea finanțării lor din fonduri alocate de la bugetul de stat.

(4) Se autorizează autoritatea de management pentru Programul operațional Infrastructura mare să încheie acte adiționale la contractele de finanțare pentru proiectele din sectorul de apă și apă uzată, în vederea asigurarea finanțării din fonduri alocate de la bugetul de stat a investițiilor menționate la alin. (3).

**CAPITOLUL II**

**Reglementarea serviciului public inteligent alternativ pentru procesarea apelor uzate menajere**

**Art. 6.** (1) Unitățile administrativ teritoriale, care nu pot înființa, organiza și gestiona serviciul public de canalizare prevăzut de Legea serviciului de alimentare cu apă şi de canalizare nr. 241/2006, republicată, cu modificările și completările ulterioare, pentru toate sau o parte din localitățile componente, pot înființa serviciul public inteligent alternativ pentru procesarea apelor uzate menajere, în vederea conformării la Directiva Consiliului din 21 mai 1991 privind tratarea apelor urbane reziduale (91/271/CEE), cu modificările și completările ulterioare.

(2) Înființarea serviciului public inteligent alternativ pentru procesarea apelor uzate menajere se supune operațiunii de licențiere în baza metodologiei, aprobată prin ordin al președintelui Autorității Naţionale de Reglementare pentru Serviciile Comunitare de Utilităţi Publice, denumit în continuare ANRSC, în termen de 60 de zile de la intrarea în vigoare a prezentei ordonanțe de urgență.

(3) Contractele de delegare a gestiunii serviciului de apă și canalizare existente, încheiate potrivit legii cu operatorii regionali de apă și canalizare, pot fi modificate, prin acte adiționale încheiate prin acordul părților, în vederea includerii activităților aferente serviciului public inteligent alternativ pentru procesarea apelor uzate menajere, în vederea conformării la Directiva 91/271/CEE, cu modificările și completările ulterioare.

**Art. 7.** (1) Serviciul public inteligent alternativ pentru procesarea apelor uzate menajere se înființează, se organizează și se gestionează sub conducerea, coordonarea, controlul și responsabilitatea autorităților administrației publice locale și are ca obiect canalizarea și epurarea apelor uzate în aglomerările ce nu îndeplinesc condițiile de racordare la rețeaua de canalizare.

   (2) Serviciul public inteligent alternativ pentru procesarea apelor uzate menajere se prestează prin exploatarea unei infrastructuri tehnico-edilitare specifice, denumită sistem public inteligent alternativ pentru procesarea apelor uzate menajere.

(3) Termenii tehnici utilizați în cuprinsul prezentei ordonanțe de urgență se definesc după cum urmează:

a) serviciu public inteligent alternativ pentru procesarea apelor uzate menajere - totalitatea activităților de utilitate publică și de interes economic și social general efectuate în scopul colectării, transportului, epurării și evacuării apelor uzate menajere;

b) sistem public inteligent alternativ pentru procesarea apelor uzate menajere - ansamblul construcțiilor și terenurilor aferente instalațiilor tehnologice, echipamentelor funcționale și dotărilor specifice, prin care se realizează serviciul public inteligent alternativ pentru procesarea apelor uzate menajere. Sistemele publice inteligente alternative pentru procesarea apelor uzate menajere cuprind, de regulă, următoarele componente:

1. racorduri de canalizare de la punctul de delimitare și preluare - partea din sistemul public inteligent alternativ pentru procesarea apelor uzate menajere care asigură legătura dintre instalațiile interioare de canalizare ale utilizatorului și bazinul inteligent de colectare a apei uzate menajere, inclusiv căminul de racord; părțile componente ale unui racord se precizează în regulamentul-cadru de organizare și funcționare a serviciului public inteligent alternativ pentru procesarea apelor uzate menajere. Racordul de la cămin spre bazinul inteligent de colectare, inclusiv căminul de racord, aparține sistemului public;

2. bazine inteligente colectoare ale apei uzate, cămine și construcții-anexe care asigură preluarea apelor de canalizare de la doi sau de la mai mulți utilizatori independenți. Prin bazin inteligent colector în sensul prezentei ordonanțe de urgență se înțelege acea infrastructură de preluare a apelor uzate care asigură utilizarea instrumentelor inteligente în domeniul contorizării, inspecției interioare, odorizării, inclusiv dotarea cu senzori de avertizare pentru umplerea bazinelor colectoare;

3. mijloace de transport și vidanjare – mijloace de transport echipate cu dispozitive pentru colectarea apei, mâlului, nămolului, gunoiului sau a altor materiale similare din bazine de colectoare ale apei uzate cu ajutorul vacuumului;

4. staţii de epurare- ansamblurile de construcții și instalații destinate epurării apelor uzate, prin metode mecanice, mecano-chimice, biologice;

5. bazine tehnologice de preluare a apelor uzate menajere – locuri special amenajate pentru decantarea apelor uzate transportate cu ajutorul vehiculelor pentru vidanjare;

6. colectoare de evacuare spre emisar – părți componente ale stației de epurare care asigură evacuarea apei tratate către emisar;

7. guri de vărsare în emisar – locuri special amenajate pentru vărsarea apei menajere tratate în emisar;

c) emisar – curs de apă care colectează apele uzate provenite din serviciu public inteligent alternativ pentru procesarea apelor uzate menajere.

   (4) Sistemele publice inteligente alternative pentru procesarea apelor uzate menajere sunt proprietatea publică a UAT-urilor și se supun regulilor de evidență financiar - contabilă, inventariere și de valorificare a patrimoniului public.

(5) Sistemele publice inteligente alternative pentru procesarea apelor uzate menajere constituie o soluție în vederea conformării la legislația europeană privind tratarea apelor uzate pentru unitățile administrativ teritoriale care nu îndeplinesc condițiile de racordare la sistemele publice de canalizare a apelor uzate, astfel cum sunt reglementate prin Legea serviciului de alimentare cu apă și de canalizare nr. 241/2006 privind serviciile publice de apă și canalizare, republicată în Monitorul Oficial al României, Partea I, nr. 679 din 7 septembrie 2015, cu modificările și completările ulterioare.

   (6) Sistemul public inteligent alternativ pentru procesarea apelor uzate menajere asigură racordarea mai multor gospodării la același bazin inteligent colector, stație de epurare ecologică sau microstație de epurare și același nivel de protecție a mediului cu cel prevăzut în Directiva 91/271/CEE, cu modificările și completările ulterioare.

**Art. 8.** (1) Desfășurarea activităților specifice sistemului public inteligent alternativ pentru procesarea apelor uzate se realizează pe baza unui regulament al serviciului și a unui caiet de sarcini, elaborate și aprobate de autoritățile administrației publice locale sau, după caz, de asociațiile de dezvoltare intercomunitară.

(2) Documentele prevăzute la alin. (1) se elaborează în conformitate cu regulamentul-cadru, respectiv cu caietul de sarcini-cadru al serviciului public inteligent alternativ pentru procesarea apelor uzate, elaborate de Autoritatea Națională de Reglementare pentru Serviciile Comunitare de Utilități Publice, denumită în continuare A.N.R.S.C., și aprobate prin ordin al președintelui acesteia în termen de maxim 90 de zile de la data intrării în vigoare a prezentei ordonanțe de urgență.

(3) În cazul asociațiilor de dezvoltare intercomunitară, regulamentul serviciului și caietul de sarcini se elaborează în cadrul acestora, se avizează de autoritățile deliberative ale unităților administrativ-teritoriale membre și se aprobă de adunările generale.

**Art. 9.** Serviciul public inteligent alternativ pentru procesarea apelor uzate se înființează, se organizează și funcționează pe baza următoarelor principii:

a) securitatea serviciului;

b) tarifarea echitabilă;

c) rentabilitatea, calitatea și eficiența serviciului;

d) transparența și responsabilitatea publică, incluzând consultarea cu patronatele, sindicatele, utilizatorii și cu asociațiile reprezentative ale acestora;

e) continuitatea din punct de vedere cantitativ și calitativ;

f) adaptabilitatea la cerințele utilizatorilor;

g) accesibilitatea egală a utilizatorilor la serviciul public, pe baze contractuale;

h) respectarea reglementărilor specifice din domeniul gospodăririi apelor, protecției mediului și sănătății populației.

**Art. 10.** (1) Autoritățile deliberative ale unităților administrativ-teritoriale au competență exclusivă, care se exercită prin intermediul asociațiilor de dezvoltare intercomunitară în numele și pe seama unităților administrativ-teritoriale asociate, în baza mandatului acordat acestora, în ceea ce privește:

a) aprobarea strategiilor locale de înființare, organizare, gestiune și funcționare a serviciului public inteligent alternativ pentru procesarea apelor uzate;

b) aprobarea programelor de investiții privind înființarea, dezvoltarea, modernizarea și reabilitarea infrastructurii tehnico-edilitare aferente serviciului;

c) aprobarea regulamentelor și a caietelor de sarcini ale serviciului;

d) adoptarea modalității de gestiune și aprobarea documentațiilor de organizare și derulare a procedurilor de delegare a gestiunii;

e) aprobarea indicatorilor de performanță ai serviciului.

   (2) În vederea asigurării continuității serviciului și funcționării sistemului public inteligent alternativ pentru procesarea apelor uzate în condiții de siguranță și la parametrii ceruți prin normele și prescripțiile tehnice, autoritățile administrației publice locale, respectiv asociațiile de dezvoltare intercomunitară, asigură planificarea și urmărirea execuției lucrărilor de investiții, în corelare cu propriile strategii ale serviciului public inteligent alternativ și planurile de urbanism general.

(3) În exercitarea atribuțiilor ce le revin, autoritățile administrației publice locale adoptă hotărâri sau emit dispoziții, în baza prevederilor art. 196 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, care vizează:

   a) aprobarea strategiilor locale ale serviciului public inteligent alternativ pentru procesarea apelor uzate precum și a programelor de înființare a unor noi sisteme publice inteligente alternative, în condițiile legii;

   b) coordonarea proiectării și execuției lucrărilor tehnico-edilitare, în scopul realizării acestora într-o concepție unitară și corelată cu programele de dezvoltare economico-socială a localităților și de amenajare a teritoriului, de urbanism și de mediu;

   c) aprobarea studiilor de fezabilitate privind înființarea unor noi sisteme publice inteligente alternative, în condițiile legii;

   d) asocierea cu alte unități administrativ-teritoriale în vederea gestionării în sistem regional a serviciului public inteligent alternativ, respectiv înființării sistemelor publice inteligente alternative pentru procesarea apelor uzate, în condițiile legii, și pentru realizarea investițiilor în infrastructura aferentă acestora, inclusiv prin accesarea fondurilor publice alocate programelor de investiții aflate în derulare;

   e) darea în administrare sau delegarea gestiunii serviciului, precum și încredințarea exploatării bunurilor proprietate publică sau privată a unităților administrativ-teritoriale aferente sistemelor publice inteligente alternative pentru procesarea apelor uzate;

   f) contractarea sau garantarea, în condițiile legii, a împrumuturilor pentru finanțarea programelor de investiții aferente sistemelor publice inteligente alternative pentru procesarea apelor uzate;

   g) elaborarea și aprobarea normelor locale și a regulamentului serviciului public inteligent alternativ pentru procesarea apelor uzate, pe baza normelor-cadru și a regulamentelor-cadru elaborate și aprobate de ANRSC;

   h) aprobarea prețurilor și tarifelor pentru serviciului public inteligent alternativ pentru procesarea apelor uzate, cu respectarea metodologiei de stabilire, ajustare sau modificare a prețurilor/tarifelor în vigoare elaborată de ANRSC, în cazul în care finanțarea proiectelor de investiții în infrastructură se realizează prin fonduri publice acordate de la bugetul local și/sau din alte surse decât cele de la bugetul de stat și/sau din fonduri externe nerambursabile;

   i) rezilierea unilaterală a contractelor de delegare a gestiunii serviciului inteligent alternativ pentru procesarea apelor uzate, pentru încălcarea repetată a clauzelor acestora și pentru nerespectarea parametrilor de calitate ai serviciului;

   k) elaborarea și aprobarea strategiei de tarifare pentru serviciul public inteligent alternativ pentru procesarea apelor uzate, în cazul în care finanțarea proiectelor de investiții în infrastructură se asigură, integral sau în parte, prin fonduri publice acordate de la bugetul de stat și/sau din fonduri externe nerambursabile;

   l) acordarea de ajutoare lunare de la bugetul local pentru familiile și persoanele singure care au media veniturilor bănești nete lunare sub salariul minim brut pe țară garantat la plată pe membru de familie, denumite în continuare ajutoare lunare, în vederea plății serviciului inteligent alternativ pentru procesarea apelor uzate.

   (4) Autoritățile administrației publice locale au, în raport cu utilizatorii pe care îi reprezintă, următoarele sarcini și responsabilități:

   a) să gestioneze serviciul public inteligent alternativ pentru procesarea apelor uzate pe criterii de competitivitate și eficiență economică;

   b) să promoveze dezvoltarea, modernizarea și reabilitarea infrastructurii tehnico-edilitare aferente serviciului;

   c) să monitorizeze și să controleze activitățile de prestare a serviciului și să adopte măsurile prevăzute în contractul de delegare a gestiunii;

   d) să adopte hotărâri și/sau dispoziții privind modalitățile de gestiune a serviciului public inteligent alternativ pentru procesarea apelor uzate.

   (15) Autoritățile administrației publice locale au, potrivit legii, următoarele obligații față de operatori:

   a) să aplice un tratament egal tuturor operatorilor și să asigure prin normele locale adoptate un mediu de afaceri transparent;

   b) să respecte independența managerială a operatorului;

   c) să adopte și să mențină o conduită echilibrată, echidistantă și nediscriminatorie între operator și utilizatori;

   d) să promoveze relații contractuale echilibrate, orientate spre rezultat;

   e) să asigure publicitatea și accesul liber la informațiile de interes public, cu precădere la acele informații care asigură pregătirea ofertelor și participarea la procedurile de delegare a gestiunii serviciului;

   f) să aducă la cunoștință publică, în condițiile legii, hotărârile și dispozițiile având ca obiect modul de organizare și de funcționare a serviciului;

   g) să stabilească condițiile de asociere sau de formare de societăți mixte, în conformitate cu prevederile legale care reglementează fiecare tip de contract prin care se deleagă gestiunea;

   h) să respecte și să își îndeplinească propriile obligații, prevăzute în contractele de delegare a gestiunii serviciului;

   i) să păstreze confidențialitatea informațiilor, altele decât cele de interes public, cu privire la activitatea operatorilor.

**Art. 11.** (1) Are calitatea de utilizator individual al serviciului public inteligent alternativ pentru procesarea apelor uzate orice persoană fizică sau juridică ce deține, în baza titlului de proprietate sau a dreptului de folosință acordat de titularul dreptului de proprietate, un racord la un bazin inteligent de colectarea apelor uzate, stație de epurare ecologică sau microstație de epurare și care beneficiază de serviciile operatorului pe bază de contract de prestare încheiat în nume propriu.

   (2) Dreptul de acces nediscriminatoriu și de utilizare a serviciului este garantat tuturor utilizatorilor, cu respectarea clauzelor contractuale și a prevederilor regulamentului serviciului.

   (3) Raporturile juridice dintre operator și utilizatori, drepturile și obligațiile utilizatorilor, respectiv ale operatorului, se detaliază în regulamentul serviciului și în contractul de prestare a serviciului.

   (4) Prestarea serviciului public inteligent alternativ pentru procesarea apelor uzate se realizează pe bază de contract de prestare a serviciului.

**Art. 12.** (1) Drepturile și obligațiile operatorilor în raport cu autoritățile administrației publice locale sunt prevăzute în regulamentul propriu al serviciului public inteligent alternativ pentru procesarea apelor uzate, urmărindu-se asigurarea echilibrului contractual pe baza următoarelor principii:

a) încasarea prețurilor și tarifelor aferente serviciului public furnizat/prestat, stabilite potrivit normelor în vigoare;

b) ajustarea periodică a prețurilor și tarifelor, în raport cu modificările intervenite în costuri;

c) modificarea prețurilor și tarifelor, în condițiile legii, dacă a intervenit o schimbare semnificativă a echilibrului contractual sau în structura costurilor.

(2) Operatorii au următoarele obligații față de utilizatorii serviciului public inteligent alternativ pentru procesarea apelor uzate:

a) să presteze serviciul numai pe baza unui contract încheiat cu utilizatorii serviciului;

b) să respecte prevederile contractuale;

c) să servească toți utilizatorii din aria de acoperire pentru care au fost autorizați, în condițiile prevederilor regulamentului serviciului;

d) să respecte indicatorii de performanță aprobați de autoritățile administrației publice locale prin hotărârile de dare în administrare, respectiv din contractele de delegare a gestiunii serviciului;

e) să furnizeze autorităților administrației publice locale și ANRSC informațiile solicitate și să asigure accesul la toate informațiile necesare verificării și evaluării funcționării și dezvoltării serviciului, în conformitate cu clauzele contractului de delegare și cu prevederile legale în vigoare;

f) să pună în aplicare metode performante de management, care să conducă la reducerea costurilor de operare, inclusiv prin aplicarea procedurilor concurențiale prevăzute de normele legale în vigoare pentru achizițiile de lucrări, bunuri și servicii.

g) să asigure folosirea ecologică a bazinelor colectoare de apă uzată precum și evacuarea apelor uzate la fiecare ciclu de umplere a acestora ori de câte ori este sesizat sau instrumentele inteligente de avertizare pentru umplere sesizează acest aspect;

h) să asigure transportul în condiții de siguranță a apelor uzate numai cu vehiculele de vidanjare până la bazinele tehnologice ale stațiilor de epurare, să asigure tratarea și evacuarea apelor în emisar;

i) să intervină ori de câte ori este nevoie la sesizarea utilizatorilor pentru a asigura funcționarea la parametri de calitate a serviciului public inteligent alternativ pentru procesarea apelor uzate;

(3) Finanțarea cheltuielilor de operare necesare funcționării și exploatării serviciului se asigură prin încasarea de la utilizatori, pe baza facturilor emise de operatori, a contravalorii serviciilor furnizate/prestate.

(4) Fundamentarea prețurilor și tarifelor serviciului public inteligent alternativ pentru procesarea apelor uzate se face de către operator, astfel încât structura și nivelul acestora:

a) să acopere costul justificat economic al furnizării/prestării serviciului;

b) să asigure funcționarea eficientă și în siguranță a serviciului, protecția și conservarea mediului, precum și sănătatea populației;

c) să încurajeze investițiile de capital;

d) să garanteze respectarea autonomiei financiare a operatorului;

e) să garanteze continuitatea serviciului.

(5) Finanțarea investițiilor pentru înființarea public inteligent alternativ pentru procesarea apelor uzate intră în competența autorităților administrației publice locale. În funcție de modalitatea de gestiune adoptată și de clauzele contractuale stabilite prin actele juridice în baza cărora se desemnează operatorul, sarcinile privind finanțarea investițiilor pot fi transferate operatorului.

(6) Finanțarea investițiilor necesare sistemului public alternativ de procesare a apelor uzate este eligibilă pentru finanțare din fonduri externe nerambursabile în cadrul fondurilor alocate României prin Mecanismul de Redresare și Reziliență.

(7) Se autorizează Ministerul Fondurilor Europene, în calitate de Autoritate de Management pentru Programul Operațional Infrastructură Mare/ autoritate responsabilă pentru sistemul de guvernanță al Planului Național de Redresare și Reziliență (PNRR) pentru a introduce modificările ce se impun în Programul Operațional Infrastructură Mare sau, după caz, să prevadă măsurile necesare în Planul Național de Redresare și Reziliență.

**Art. 13.** Încălcarea dispozițiilor art. 7 - 12 din prezenta ordonanță de urgență atrage după sine răspunderea disciplinară, civilă, contravențională sau penală a celor vinovați, după caz.

**PRIM MINISTRU**

**LUDOVIC ORBAN**